આ પ્રસંગથી અમને બહુ બળ મળ્યું. મોતીભાઈની ખરી કસોટી થઈ ગઈ. એ મોતી સાચું હતું-ફટકીયું ન હતું. એની આસપાસ જુવાનિયાનું જૂથ વધુ જામ્યું, અને નવાણો ગાળવાનું અમારું કામ ચાલુ રહ્યું. ત્યાર પછી તો માળોદના મારગનો કૂવો અને ફાઠસરનો કૂવો એમ બે કૂવા અમે ગાળ્યા. ‘કેમ્પ’ને રસ્તે નદીમાં બે ચાર સુંદર વીરડા ગાળ્યા. આ દરેક ઠેકાણે વટેમાર્ગુઓને તૃષા છીપાવતા અમે જ્યારે જોતા ત્યારે અમને ઓર આનંદ થતો.